Γουόρικσερ

Γεωγραφία

Το Γουόρικσερ συνορεύει με 7 κομητείες: το Λέστερσερ στα βορειοανατολικά, το Στάφοντσερ στα βορειοδυτικά, το Γούρστερσερ και το Δυτικό Μίντλαντς στα δυτικά, το Νορθάμπτονσερ στα ανατολικά-νοτιοανατολικά, το Γκλόστερσερ στα νοτιοδυτικά και το Όξφορντσερ στα νότια. Επίσης, το βόρειο άκρο της κομητείας απέχει μόλις 5 km από τα σύνορα του Ντέρμπυσερ.
Το Γουόρικσερ είναι μία μέσου μεγέθους αγγλική κομητεία, με μήκος (από βορρά προς νότο σχεδόν 100 km. Η πλειονότητα του πληθυσμού του ζει στο βόρειο και κεντρικό μέρος της κομητείας. Οι εμπορικές κωμοπόλεις του βόρειου και ανατολικού μέρους (Άθερστον, Μπέντγουορθ, Νανήτον και Ράγκμπυ) εκβιομηχανίσθηκαν κατά τον 19ο αιώνα. Σημαντικές βιομηχανίες ήταν η εξόρυξη γαιάνθρακα, η υφαντουργία και η παραγωγή τσιμέντου. Σήμερα η βαριά βιομηχανία παρήκμασε, προς όφελος του τομέα των υπηρεσιών και της ελαφράς βιομηχανίας.
Ο νότος της κομητείας είναι αγροτικός και πιο αραιοκατοικημένος. Περιλαμβάνει ένα μικρό τμήμα της λοφοσειράς Κότσγουολντς, στα σύνορα με το βορειοδυτικό Γκλόστερσερ. Η μοναδική πόλη ή κωμόπολη στο νότιο Γουόρικσερ είναι η κωμόπολη Σίπστον ον Στουρ. Το υψηλότερο σημείο σε όλη την κομητεία, ο λόφος `Εμπρινγκτον, βρίσκεται στο σύνορο με το Γκλόστερσερ, σε υψόμετρο 261 μέτρα πάνω από την επιφάνεια της θάλασσας.

Άρντεν και Φέλντεν

Μεγάλο μέρος του δυτικού Γουόρικσερ, συμπεριλαμβανόμενης της εκτάσεως που αποτελεί σήμερα τμήμα του Κόβεντρυ και του Μπέρμιγχαμ, καλυπτόταν μέχρι πριν από 150 χρόνια από το μεγάλο αρχαίο Δάσος του `Αρντεν (Arden), που υλοτομήθηκε για την παροχή υλικών και καυσίμων για την εκβιομηχάνιση. Για τον λόγο αυτό αρκετά τοπωνύμια στο βορειοδυτικό Γουόρικσερ καταλήγουν με τη φράση «ιν Άρντεν», όπως το Χένλεϋ ιν Άρντεν (Henley-in-Arden), το Χάμπτον ιν Άρντεν και το Τάνγουορθ ιν Άρντεν (Tanworth-in-Arden). Η υπόλοιπη περιοχή, που δεν αποτελούσε μέρος του δάσους, ονομαζόταν «τα Φέλντεν» (Felden, από το σαξονικό fielden = λιβάδια).

Ιστορία

Το Γουόρικσερ δημιουργήθηκε ως μία επαρχία του βασιλείου της Μερκίας στις αρχές του 11ου αιώνα μ.Χ.. Η πρώτη αναφορά στο Γουόρικσερ χρονολογείται από το 1001, ως Wæringscīr, από το όνομα της πρωτεύουσας Warwick (που σημαίνει «κατοικίες δίπλα στη νεροπεζούλα»).
Κατά τον Μεσαίωνα το Γουόρικσερ κυριαρχείτο από το Κόβεντρι, μία από τις σημαντικότερες πόλεις στη μεσαιωνική Αγγλία εξαιτίας του εμπορίου υφασμάτων. Το Γουόρικσερ διεδραμάτισε σημαντικό ρόλο στον Αγγλικό εμφύλιο πόλεμο, με τη Μάχη του Έτζχιλ και άλλες συγκρούσεις να διεξάγονται στο έδαφός του. Κατά τη βιομηχανική επανάσταση η κομητεία έγινε μία από τις πρώτες βιομηχανικές της Αγγλίας, με τις μεγάλες βιομηχανικές πόλεις Κόβεντρι και Μπέρμιγχαμ μέσα στα σύνορά του.

Γνωστοί κάτοικοι

Το Γουόρικσερ είναι ίσως περισσότερο γνωστό ως η γενέτειρα του Ουίλλιαμ Σαίξπηρ, ο οποίος γεννήθηκε στο Στράτφορντ απόν Έιβον: Ακόμα και σήμερα, οδόσημα στα σύνορα της κομητείας περιγράφουν το Γουόρικσερ ως την «Κομητεία του Σαίξπηρ». Ωστόσο, η κομητεία έχει δώσει και άλλες μορφές της λογοτεχνίας, όπως οι Τζορτζ Έλιοτ (από το Νανήτον), Ρούπερτ Μπρουκ (από το Ράγκμπυ) και Μάικλ Ντράυτον (από το Χάρτσχιλ). Επιπλέον, ο ποιητής Φίλιπ Λάρκιν έζησε στο Γουόρικ, ενώ η Ελίζαμπεθ Γκάσκελ πήγε σχολείο στο Μπάρφορντ και στο Στράτφορντ.